Pia Kjærsgaard (DF), 1999-11-25:
Jamen det er jo altid uhyre interessant, når Folketingets partier her i salen drøfter den lovgivning, som vedrører udlændinge i Danmark.
Det er også en debat, som Dansk Folkeparti til hver en tid vil hilse velkommen, og vi har jo rejst debatten massevis af gange selv.
Og med en forespørgsel, der er rejst til statsministeren, indenrigsministeren, arbejdsministeren og undervisningsministeren, er der jo et meget, meget bredt grundlag for en debat.
Forespørgslen er jo som sagt anmeldt før den seneste udvikling i udlændingepolitikken
, og med den seneste tids nye holdning hos indenrigsministeren burde der også være rettet en forespørgsel til kolbøtteministeren, hvilket må være en bedre betegnelse end indenrigsministeren.
Regeringens politik på udlændingeområdet ligner simpelt hen en kolbøttefabrik.
Der arbejdes i flere år på oplæg til en integrationslov, som ved vedtagelsen blev betegnet som en virkelig stramning.
Det var Dansk Folkeparti bestemt ikke enig i, men det var jo det, den blev betegnet som, med skærpede krav til udlændinge, der skulle lære dansk, og som skulle have lavere betaling for deres ønske om at slå sig ned i Danmark, det her lille nordiske paradis.
Med indenrigsministerens tilbagetog i rekordfart, der nu er offentliggjort, er en stor del af integrationsloven faldet til jorden - ja, faktisk det bærende element - og er blevet en eklatant fiasko for den minister, der blev hentet ind i Folketinget som Socialdemokratiets frelser i udlændingesammenhæng.
Kan regeringen få overblik over egne forslag?
Det synes jeg ikke rigtigt den debat, vi har haft indtil nu, overhovedet tyder på.
Sikke en gang forvirring, der har været dels fra indenrigsministeren og dels fra den socialdemokratiske ordfører med hensyn til, om der bliver trukket i den ydelse, man nu skal have, som er den samme som kontanthjælpen, når man påtager sig et arbejde, sådan som der gør for danskere.
Dansk Folkeparti føler sig aldeles ikke overbevist om, at der er afklaring på det punkt.
Problemet er jo nok for Socialdemokratiet - heldigvis for os andre - at der er dyb uenighed i den socialdemokratiske folketingsgruppe.
Hvis regeringen kan få overblik over egne forslag, så vil udlændinge fremover, så snart regeringens nye ændringer er gennemført - og det bliver uden Dansk Folkepartis stemmer - igen modtage, hvad danskerne modtager i bistandshjælp.
Dansk Folkeparti finder det beklageligt.
Derudover vil de fremmede jo få alt det andet, de dér skattefri børnepenge, og det er store beløb, for de får som bekendt mange børn.
De vil bevare deres krav på en bolig
inden for 3 måneders ophold
Det synes jeg har været for lidt diskuteret i dag.
Tænk engang, udlændinge, der kommer til Danmark, i løbet af 3 måneder skal der stilles en bolig parat til dem.
Det er ikke, hvad danskere forventer; det er ikke hvad danskere får.
Samtidig kan man få alle de her forskellige tilskud til det ene og det andet og det tredje.
Det har man jo i øvrigt hele tiden kunnet få, også med den ydelse, der hidtil har været gældende.
Man har kunnet henvende sig og stadig væk opretholde det, som tilhængerne af fjernelsen af introduktionsydelsen nu siger: En levestandard, der svarede til danskernes.
Sådan har det været.
Tilmed ser det ud til, at kolbøtten er sket på et utrolig sparsomt grundlag, nemlig med hensyn til visumansøgninger.
Den nye lempelse af visumkravet skal ses på baggrund af nogle få hundrede sager, samtidig med at der fra januar 1999 og indtil nu er kommet over 10.000 asylsøgere og familiesammenførte hertil.
Det er en panikhandling, det her, fra ministerens side og intet andet.
Nu må vi vente på yderligere at få oplyst, hvor meget eller om der overhovedet skal trækkes i bistandsydelsen, som det jo reelt er.
Gud ved, hvornår vi får det reelle svar.
Der er fortsat meget stor usikkerhed om dette problem.
Måske vil vi endda komme til at se, at regeringen endnu engang vil favorisere udlændinge fremfor danskere i form af mildere træk i de offentlige bistandsydelser, end det vil ske over for danskerne, der supplerer med lidt arbejde.
Det bliver interessant at følge. Men det er jo så ikke første gang - vi ved ikke, om det bliver sidste - men det er i hvert fald ikke første gang, at indenrigsministeren har slået en kolbøtte.
Det skete allerede ved ministerens tiltræden, hvor ministeren frejdigt udtalte til den undrende offentlighed, at man bare skulle glemme, hvad han tidligere havde sagt.
Og det var sådan set lidt ærgerligt, fordi Dansk Folkeparti mente egentlig, at borgmester Thorkild Simonsen fra Århus sagde en masse fornuftige ting.
Men det holdt op, da ministeren blev hentet ind som indenrigsminister.
Gud ved, hvad det nu bliver for en socialdemokratisk borgmester, der næste gang bliver indenrigsminister, hvis man skifter hr. Thorkild Simonsen ud.
Bliver det Per Madsen, bliver det fru Britta Christensen, bliver det Keld Rasmussen, eller gud ved hvem det bliver, man nu vil lukke munden på.
I udlændingespørgsmålet er den forkerte linje jo fortsat.
Det seneste var spørgsmålet om hele administrationen af udlændingeloven, som ministeren ikke fandt for stram, for kort tid efter at tage fat på en lempelse af administrationen af visumansøgningerne.
Og sådan er det fortsat og fortsat og fortsat.
Det, Dansk Folkeparti kan arbejde på, er, at der efter næste valg bliver etableret et anderledes flertal, og vi har da med interesse fulgt, hvad Venstre og Konservative har sagt i denne her debat.
Naturligvis.